№……………….

………………… 2019 г.

|  |  |
| --- | --- |
| **ДО****МИНИСТЪРА НА ЗЕМЕДЕЛИЕТО, ХРАНИТЕ И ГОРИТЕ****Г-Н РУМЕН ПОРОЖАНОВ** | **ОДОБРИЛ,****МИНИСТЪР НА ЗЕМЕДЕЛИЕТО,** **ХРАНИТЕ И ГОРИТЕ:****РУМЕН ПОРОЖАНОВ** |

**ДОКЛАД**

**от Вергиния Кръстева, заместник-министър на земеделието, храните и горите**

**Относно:** Наредба за изменение и допълнение на Наредба № 5 от 2018 г. за прилагане на правилата на биологично производство, етикетиране и контрол, и за издаване на разрешение за контролна дейност за спазване на правилата на биологичното производство, както и за последващ официален надзор върху контролиращите лица (Наредба № 5 от 2018 г.)

**УВАЖАЕМИ ГОСПОДИН МИНИСТЪР,**

През последните два месеца бяха проведени множество срещи и събития – семинари, кръгли маси, работни групи, на които съвместно с представители на неправителствени организации, контролиращи лица и оператори в система на контрол за биологично производство бяха дискутирани част от действащите разпоредби на Наредба № 5 от 2018 г. От страна на бранша бяха оформени и представени писмено две основни предложения за промяна в текстове от Наредбата, както следва:

-изменение по отношение на разпоредбата за вземане на проби по чл.36, ал.5;

-изменение по отношение на мярката, която следва да се наложи при установяване на наличие на неразрешени вещества, дължащо се на странично замърсяване.

Действащата нормативна уредба може да доведе до генериране на разходи в стойността на продукцията, което от своя страна създава риск от неблагоприятни последици върху пазара на биологична продукция.

Сега действащите разпоредби на наредбата предвиждат отнемане на писменото доказателство по чл. 29 от Регламент (ЕО) 834/2007, дори когато замърсяването не е в резултат от действия на оператора. Текстовете в наредбата не гарантират цялостна и точна оценка на източника и причините за замърсяване.

В този смисъл надделяващият обществен интерес и провежданата политика в диалог с представители на бранша, налагат спешни изменения в Наредба № 5 от 2018 г. Опитът в други държави показва, че наличието на неразрешени вещества не води до пълно отнемане на издадения сертификат за биологично производство на стопанството. Започналият активен селскостопански сезон и стартиралите планови проверки от страна на контролиращите лица предполагат предприемане на спешни мерки за промяна в относимите разпоредби от Наредбата. С цел да бъде защитен обществения интерес е необходимо да се предвидят нормативни механизми, които да ограничат разпространението на засегната продукция или партида, като по този начин ще се обезпечи интереса и здравето на потребителя и същевременно няма да доведе до трайно засягане на правата на производителите на продукция, в случаите когато не е безспорно установено използването на неразрешени вещества.

**Основните предложения и причини за изменение и допълнение на наредбата се състоят в следното:**

С предлаганите изменения и допълнения на Наредба № 5 от 2018 г. се цели да бъдат уредени на национално ниво два от поставените от представителите на бранша въпроси, свързани с произтичащи от действащите текстове на наредбата задължения за вземане на проби от продукция от парцели, животни или пчелни семейства за установяване на наличие на неразрешени вещества в биологичното производство след изчитане на задължителния преходен период и преди издаване на документ по чл. 29, параграф 1 от Регламент (ЕО) № 834 на Съвета от 28 юни 2007 година относно биологичното производство и етикетирането на биологични продукти и за отмяна на Регламент (ЕИО) № 2092/91 (Регламент (ЕО) № 834/2007).

По време на провежданите срещи беше обсъдена разпоредбата на член 36, ал.5 от Наредба №5 от 2018 г. Представителите на неправителствените организации изразиха становище, че вземането на проби от всеки нов парцел, животно или пчелно семейство е свързано с генериране на допълнителни разходи, което поставя българските производители в неконкурентна позиция спрямо европейските им колеги. Българска асоциация биопродукти е предоставила предложения за изменения в текста на чл. 36, ал. 5 от Наредба № 5 от 2018 г., съгласно който пробите следва да се взимат преди издаване на първото писмено доказателство по чл. 29, параграф 1 от Регламент (ЕО) № 834/2007. Така направеното предложение би гарантирало, че продукцията на оператори, които не са сертифицирани ще бъде обект на контрол преди издаване на писменото доказателство. Предложената редакция въвежда задължителен минимум за една проба преди издаване на първия сертификат за биологична продукция за едно стопанство.

 Във връзка с насоки на ЕК по отношение на осъществяване на надзора на контролиращите лица предлагам изменение на чл. 53 и 54 от Наредба №5 от 2018 г.

С цел гарантиране на всеобхватното, законосъобразното и целесъобразно провеждане на надзорните проверки е предложено да въведе препращаща правна норма към чл. 92в от Регламент (ЕО) № 889/2008 г. Предвидено е да се изготви доклад за резултата от извършените проверки, който да бъде предоставен на контролиращото лице.

 Съгласно чл.57, ал.1 от Наредба №5 от 2018 г. при установяване на неразрешени вещества над максимално допустимите стойности (Mrl) контролиращото лице уведомява БАБХ и компетентното звено в срок до 3 работни дни от установяването. Предложено е изменение на посочената разпоредба, като се включи и уведомление в случай на установяване на вещества, които не са разрешени за употреба в Република България. Сезирането на компетентните органи ще гарантира, че ще се предприемат необходими и навременни мерки и действия в случай, че продуктите не отговарят на изискванията за конвенционалното производство.

Съгласно Закона за прилагане на Общата организация на пазарите на земеделски продукти на Европейския съюз дейността на министъра на земеделието, храните и горите се подпомага от постоянната междуведомствена консултативна комисия по биологично производство. В чл. 60, ал.1 от Наредба № 5 от 2018г. са регламентирани правомощията на комисията. С настоящото изменение на цитираната разпоредба се цели да се разшири обхвата на въпросите, които ще се разглеждат по отношение на провежданите политики в биологичното производство.

Съгласно Приложение №3 от Наредба №5 от 2018 г. е предвидено да се налага мярка 5.4.,както при използване на неразрешени вещества, така и при тяхното установяване, за което не е безспорно установено използването им от оператора.

Предложените промени в текстовете на Приложение №3 към чл.48, ал.6 от Наредба №5 от 2018 г. целят да защитят потребителя, като предвиждат мерки спрямо партиди и продукти, в които са установени неразрешени вещества, но също така, когато оператора няма вина за замърсяването да не се налага най-тежката мярка. За тази цел е създадена нова мярка 5.5. в хипотезата на установено наличие на неразрешени вещества, които са от странично замърсяване.

**Целите, които се поставят с предложения акт и очаквани резултати от прилагането:**

Предложените изменения целят въвеждането и прилагането на пропорционални мерки спрямо установени нарушения, както и защита на интересите на потребителите на биологична продукция. Предложенията за промяна на чл.36, ал.5 ще доведат до намаляване на допълните разходи, свързани с вземането на проби от всеки земеделски парцел, което ще създаде благоприятни икономически предпоставки за развитие на конкурентно българското биопроизодство.

Предвидената промяна по отношение на прилаганите мерки от Приложение №3 от Наредба №5 от 2018 г. е свързано с налагане на нова мярка 5.5, която да обхване само засегната продукция на оператора и да се предприемат предпазни мерки, гарантиращи биологичния статус и качество на предлаганата на пазара продукция.

**Финансови и други средства, необходими за прилагането на наредбата:**

Предложеният проект на акт не води до въздействие върху държавния бюджет. Не се предвижда разходването на допълнителни средства от бюджета на Министерството на земеделието, храните и горите.

**Анализ за съответствие с правото на Европейския съюз:**

Проектът не съдържа разпоредби, транспониращи актове на Европейския съюз, поради което не е приложена таблица на съответствието с правото на Европейския съюз.

Предвид гореизложените обстоятелства и съгласно чл. 26, ал. 3 и 4 от Закона за нормативните актове предлагам проекта на доклад (мотиви) и проекта на наредба да бъдат публикувани на интернет страницата на Министерството на земеделието, храните и горите, със срок за предложения и становища-14 дни.

Съгласно чл. 26, ал. 5 от Закона за нормативните актове справката за постъпилите предложения заедно с обосновка за неприетите предложения е публикувана на интернет страницата на Министерството на земеделието, храните и горите и на Портала за обществени консултации.

Проектът е съгласуван в съответствие с Правилата за изготвяне и съгласуване на проекти на актове в системата на Министерството на земеделието, храните и горите. Направените целесъобразни бележки и предложения са отразени.

 **УВАЖАЕМИ ГОСПОДИН МИНИСТЪР,**

 Във връзка с гореизложеното и на основание чл. 17, ал. 1 от Закона за прилагане на Общата организация на пазарите на земеделски продукти на Европейския съюз, предлагам да одобрите предложения проект на Наредба за изменение и допълнение на Наредба № 5 от 2018 г. за прилагане на правилата на биологично производство, етикетиране и контрол, и за издаване на разрешение за контролна дейност за спазване на правилата на биологичното производство, както и за последващ официален надзор върху контролиращите лица.

|  |  |
| --- | --- |
| **Приложениe:**  | 1. Наредба;
2. Справка за отразяване на постъпилите становища;
3. Справка за отразяване на постъпилите предложения от обществената консултация;
4. Постъпили становища.
 |

С уважение,

**ВЕРГИНИЯ КРЪСТЕВА**

*Заместник-министър на земеделието, храните и горите*